Det er ikke mere end et par måneder siden, at flere russiske skibe skabte røre, da de lå stille mellem Frederikshavn og Læsø. Dengang blev mystikken ikke mindre af, at der blev målt fire usædvanlige rystelser ved Læsø, præcis som de russiske skibe huserede i det nordjyske. Nu har et stort russisk skib atter sat anker i det internationale farvand tæt på den nordjyske kyst. Det bekræfter Forsvarskommandoen over for TV2 Nord. Forsvarskommandoen vil dog på ingen måde kommentere, hvad det russiske skib laver tæt på den danske kyst, eller hvor længe den har ligget for anker. Skibet befinder sig lige nu seks sømil ude fra kysten, der går mellem Skagen og Ålbæk. Det russiske fartøj har slukket for det overvågningssystem, der gør, at man kan spore den på forskellige søfartstjenester. Det er ikke unormalt, at russiske skibe befinder sig i internationalt farvand. Men Forsvaret har ekstra fokus på dem på grund af situationen i Europa og ikke mindst invasionen af Ukraine. I virkeligheden kan Forsvaret ikke gøre meget andet, så længe russerne ikke sejler ind i dansk farvand. Det forklarede militæranalytiker ved Forsvarsakademiet, Anders Puck Nielsen, til TV2 Nord i oktober. Han mener, at der god forklaring på, at de russiske skibe lige nu opholder sig i den nordjyske bugt. - Det er ret normalt, da der nord for Læsø er et 'indhak' i territorialfarvandet, som russerne bruger som ankringsplads. Så de kan ligge der uden at skulle spørge om lov, siger han.

Opsummering:
Et stort russisk søfartøj har lige nu slået anker uden for den nordjyske kyst.